Tündérek

*"Tündérek... Misztikus, mégis csodálatos lényei gyönyörű világunknak. Senki sem tudja igazán, hogy miféle szerzetek, bár lehetséges, hogy jobb is ez így. A tudomány egyetlen hátulütője, hogy ahol túl sok a tudás, ott elvész a misztikum."*

Mathias Von Scneuiten, tudós

**Kinézet, Testfelépítés, Táplálkozás:** A tündérek csöpp, körülbelül 20 centiméter nagyságú humanoid lények. Arányokat tekintve szinte teljesen az emberekre és az elfekre hajaznak, kivéve természetesen a hátukon fellelhető bőrszárnyakat, melyeknek a segítségével képesek repülni. A közhiedelemmel ellentétben küllemük nem egyezik meg egymáséval, vonásaik nagyban változnak mind egyénről egyénre, mind kortól függően. Öltözködésük változatos, egyfajta különleges mágikus szövetet használnak, melynek gyártási folyamata és felhasználása ismeretlen. Ékszerekként kagylóból vagy csigaházból faragott kis csecsebecséket hordanak. Ha úgy kívánják a sötétségben képesek halvány kék fényben világítani ( A fény nem jelentős, látást nem igazán segíthet csak a legnagyobb sötétben ). Kinézetükkel és intelligenciájukkal szemben nem számítanak valódi élőlénynek, a lejjebb jelzett indokokból. Mindenevők, bármiből képesek táplálkozni, ami a földből származik, legyen az harmat, valamilyen növény, vagy egy állat ( Viszont főleg a növényi származékokat és a mézet kedvelik, ugyanis azok édesek ).

**Életkor, Fejlődés, Szaporodás:** A tündérek magukban nem képesek szaporodni, nem is rendelkeznek semmilyen szaporító szervvel. Elf ( Időnként embereket is )gyermeket csalnak ki a falvaikból éjszaka, majd egy titkos mágia segítségével tündérré változtatják őket. Az átváltozás nem öli meg az alanyt, pusztán csak elfeledteti vele emlékeit, és más testbe űzi. Ezen varázslatnak köszönhetően a Tündér gyakorlatilag félig tiszta mágia, félig lélek. Ez viszont nem jelenti azt, hogy ne öregednének. Egy újonnan tündérré változtatott gyermek megőrzi relatív korát, s egészen 20 éves fizikumig fejlődik kétszer olyan sebesen mint azt egyébként tenné. Kifejlett korukban érik el intelligenciájuk tetőpontját, mely megfelel egy felnőtt emberével. Ehhez viszont továbbra is gyerekes gondolkodás és életvitel kapcsolódik, így együgyű vagy éppen naivnak tűnhetnek más fajok szemén keresztül. Magas mortalitási rátával rendelkeznek magát adó okokból, de amennyiben egy tündért nem fenyeget semmilyen kivüről érkező vész, örökké képes élni. Ennek oka a Földhöz való szoros kapcsolatuk, melytől származik a mágiájuk és életerejük. Az idősebb tündérek (50-60 év) jóvalta érettebbek és intelligensebbek a fiatalabb fajtársaiknál, ők azok akik jó eséllyel segíteni fognak egy utazót.

**Jellem, Viselkedés, Harcászat, Élőhely:** A tündérek nagy átlagban barátságos, de csínykedvelő népek. Minden lehetőséget kihasználnak, hogy borsot törjenek egymás vagy a közelben élő emberek orra alá. Közel sem rossz szándékúak, de abszolút nem ritka, hogy egy-egy ember vagy elf elhalálozik miattuk. Példának okáért egy tündér becsalhat egy mocsárba egy utazót azzal, hogy lidércfény gyújt ott. Az utazó beleesik a lápba, és belefullad. Ezen rettenetes tettét persze sajnálja az elkövető tündér, de a hibából nem fog tanulni, ugyanis jó mókának mégis jó móka volt. Pont mint egy gyerek, aki nem ismeri a következmény fogalmát. Egyébként legalább ilyen szívesen segítenek is azon vándoroknak akik szimpatikusak számukra, s időnként akár gazdagsághoz is vezethetik őket, elvégre egy kicsiny teremtés szeme sok elásott aranyat láthatott, pláne ha már öregebb. Személyiségük egyébként igen változatos, és sokat is változik egyedről egyedre, de a gyerekes világfelfogás szinte állandóan jelen van. A tündérek zöme némiképp félénk, nem mindig jelennek meg az emberek ( Elfeket kissé jobban kedvelik, elvégre mindkettejük a természet őrzője) előtt, a hangjukat viszont gyakran hallani, ugyanis igen zajosak tudnak lenni, s az erdő is jól hordja a hangot. Habitusukhoz tartoznak a mély ( Főleg elf lakta) erdők, ahol mágiával elrejtett kolóniákban élnek, de emellett megfordulnak mocsarakban, barlangokban, és sok más kevésbé szem előtt lévő helyen. A nap nagy részében lustálkodna és semmit tesznek, de időnként figyelnek a természet rendjére, például ha meglátnak egy állatot vagy embert aki egy csapdába lépett, kiszabadítják azt. Nem egy túlzottan agresszív, harcias népség: Amennyiben veszélybe kerül otthonuk valamilyen nagyobb szörny miatt, inkább menekülőre fogják. Csak nagyon vészes esetekben veszik fel a kesztyűt, de akkor sem képviselnek komoly haderőt, 8-10 tündér képes lehet elzavarni egy megtermett vaddisznót, de megölni nem.

**Társadalom:** A tündérek laza matriarchális társadalomban élnek, melynek az élén a Tündérkirálynő áll, Titánia, ki a legjobban elrejtett, legmélyebb erdőben lakozik a Tündérek Fővárosában. Titánia a Tündérek ősanyja, senki sem tudja, hogy honnan is származik vagy mi is valójában. Van aki úgy gondolja, hogy egy ősi Elf Druida, maga a tündérek teremtője, megint más pedig úgy véli, hogy egy démon, aki meglelte a maga békéjét az természet keblén. Annyi biztos csak, hogy egy jó szándékú, de hatalmas uralkodó. Ereje mérhetetlenül hatalmas kicsiny termetéhez képest, nem túlzás, hogy kevés élő személy van aki képes lenne életére törni. Parancsait és kéréseit madarak szárnyán juttatja el a világban összes kolónia felé, ahol az ott lévő 10 tagú tündér tanács hajtja azokat végre. Minden parancs és felvetés ezen vének által kerül megvitatásra és véghezvitelre, ámbátor erre ritkán kerül sor, elvégre kevés olyan eset van, ami miatt Titána szükségét érzi a beleszólásnak, kivéve persze azokat, amik veszélyeztetik a falvakat. Nem különösebben szigorú egyébként a rendszer, s nagyon kevés esetben kerül engedetlenség miatt büntetésre a sor. Amennyiben mégis erről lenne szó, a száműzetés a választott végrehajtási mód. Pont emiatt van az, hogy egyes tündérek városokban vagy valamilyen utazószínházában élnek valakihez szegődve.

**Képességek, Erők:** A tündérek nem túlzottan hatalmas lények, de emellett mégis jó vigyázni velük, s nem készpénznek venni a szavukat, hisz megbízhatatlanok és könnyen átverik az embert. Mint félig mágikus teremtmények, a varázslatok és az energia a testük része, gondolkodás nélkül használják azt ahogy akarják. Ennek köszönhető többek között az, hogy képesek az állatokkal beszélgetni vagy megbűvölni azokat, illetve hogy tudnak fényt kifejteni. Képességeik közé tartozik továbbá a kisebb félkilós-kilós tárgyak akaratukkal való mozgatása, az illúziók használata és nagyon alacsony rangú bájolások. Ezek nem merítik ki egy minimálisan se a tündért, már ha a természethez közel van. Amennyiben erről szó sincs, lassan elkezdik elveszíteni az erejüket, s végül a ragyogásukat is. Az ilyen tündéreket hívjuk szürke tündérnek ( Akik hozzávetőleg egy év alatt elhaláloznak) , bár ez egy határozottan ritka eset, ugyanis akár egyetlen fa is elég lehet ahhoz, hogy ellása őket a természet esszenciájával. Nem varázsképességeikhez tartozik nagyszerű rejtőzködő képességük, illetve repülésük is, mely elég gyors ahhoz, hogy egy átlagember képesek legyenek lehagyni.

**Gyakoriság:** Közepesen Ritkák

**Veszélyesség:** Minimális

**Ok a vadászatra:** A tündérek ruhája nagyon értékes szövetből készül, melyből nagyon jó minőségű portékákat lehet gyártani. Pont emiatt kelendő de ritka az efféle ruhadarab.

**Populáció:** Hozzávetőleg 400.000, de a teljes szám ismeretlen.